עמותת אתגרים

**עמותת אתגרים** היא עמותה שלא למטרת רווח, שמטרתה לחזק, לשקם ולתמוך באנשים עם מוגבלות באמצעות פעילויות ספורט אתגרי בטבע.

העמותה נוסדה בשנת 1995 על ידי קבוצה של נכי צה"ל, נכים אזרחיים ומומחי שיקום ובראשם יואל שרון, במטרה לקדם ולהעצים אנשים עם מוגבלות באמצעות ספורט ופעילות אתגרית בטבע. אתגרים פיתחה תורה שיקומית המשתמשת בענפי הספורט האתגרי ככלי לטיפוח מצוינות, חוסן, כישורי חיים, ביטחון עצמי ושילוב חברתי. פעילות העמותה נתמכת על ידי כ-1,500 מתנדבים.

בפעילויות של אתגרים משתתפים מדי שנה אלפי ילדים ובוגרים מכל רחבי הארץ, בכל גיל ומכל חלקי החברה הישראלית. הפעילות מותאמת לכל סוגי המוגבלות (פיזית, נפשית, רגשית, פוסט טראומה וקוגניטיבית) ומקיפה 12 ענפי ספורט: רכיבה על אופניים, ריצה והליכה, שיט מפרשיות ויאכטות, צלילת מיכלים, גלישת צוקים וטיפוס, פארקי חבלים, סקי מים, קיאקים, גלישת גלים, שחייה בים, טיולי אתגר בטבע וטיולי ג'יפים. העמותה מפעילה בשיתוף משרד החינוך פעילויות לילדים ובני נוער במאות מסגרות חינוך מיוחד ברחבי הארץ ובנוסף מפעילה פעילויות לבוגרים עם מוגבלות במגוון ענפי ספורט.

סלוגן העמותה הוא לפרוץ גבולות, לדעת שאפשר.

## פעילויות וענפי העמותה
בפעילויות העמותה משתתפים מדי שנה למעלה מששת אלפי ילדים ובוגרים הלוקחים חלק בכ-8,000 פעילויות במגוון ענפי ספורט. חלק מהפעילויות מתקיימות במסגרת שיתוף פעולה עם משרדי ממשלה וארגונים ממשלתיים כגון, משרד החינוך (לילדי החינוך המיוחד), משרד הביטחון (לנפגעי פוסט טראומה), משרד הבריאות (למתמודדי נפש), משרד הרווחה (למגוון מוגבלויות), ביטוח לאומי ועוד. חלק נוסף הוא פעילויות שבועיות קבועות של קבוצות המופעלות ביוזמת העמותה. הפעילות מובלת תמיד ע"י מדריכים מקצועיים ונתמכת בכ-1,500 מתנדבים מסורים.
### ענפי הספורט של העמותה
***פארק חבלים ו-ODT** - פעילות תהליכית באמצעות פארקי חבלים לילדים ובני נוער בבתי הספר ובגני ילדים של החינוך המיוחד.
***אופניים –** לעמותה מועדוני אופניים בפריסה ארצית, וכן ניידות אופניים, המגיעות ליישובי הפריפריה, להוסטלים ולפעילויות של מסגרות חינוך מיוחד. לעמותה עשרות קבוצות אופניים פעילות הכוללות מגוון רחב של סוגי אופניים ביניהם אופני טנדם, אופני יד וסינגל המאפשרים התאמה לכל סוג מגבלה
***שייט** - אתגרים מפעילה שלושה מועדוני שייט בחיפה, תל אביב ואשדוד בהם ציוד ימי ייחודי המותאם לכל סוגי המוגבלות. בין קבוצות השיט הרבות ישנה גם קבוצה המיועדת לשיט תחרותי לעיוורים ולקויי ראייה.
***ריצה והליכה** - באתגרים פועלות יותר מעשרים קבוצות ריצה והליכה בפריסה ארצית המותאמות לכל רמת כושר ולכל מגבלה. לצד הפעילויות הקבועות, הקבוצות משתתפות במגוון מרוצים ואירועי ספורט ארציים ביניהם מרתון תל אביב, מרתון ירושלים ומרוצים נוספים. מדי שנה בחודש ספטמבר מקיימת העמותה את מרוץ שניאור לכבודו של שניאור חשין ז"ל, אליו מגיעות כל קבוצות הריצה של העמותה מכל רחבי הארץ.
***צלילה** - מרכז הצלילה של אתגרים באילת הוא המרכז היחיד בישראל המוסמך להעביר קורסי צלילה לאנשים עם מוגבלות. במרכז מתקיימים קורסי צלילה בסיסיים ומתקדמים לאנשים עם מוגבלות, פעילויות לצוללים מוסמכים, השתלמויות מקצועיות ומפגשי גיבוש.
***קיאקים** - אתגרים מפעילה קבוצות קיאקים בשני מועדוני קיאקים במכמורת ובמועדון אתגרים בתל אביב.
***שחייה וגלישת גלים –** פעילויות שבועיות המתקיימות בחוף גורדון בתל אביב לאורך כל השנה
***סקי מים**- פעילות ייחודית המותאמת לכל מגבלה הכוללת קורס הכשרה ופעילות קבועה. הפעילות מתקיימת בחודשי הקיץ בכנרת
***טיולי אתגר** - טיולים ברחבי הארץ במסלולי טבע מאתגרים. הטיול מותאם לכל סוגי המגבלות בעזרת גלגולון - כסא מותאם לטיולים המאפשר לטייל בשבילים שאינם מונגשים. הכיסא מופעל בעזרת מתנדבים. העמותה מפעילה טיולי בוגרים וטיולים המיועדים למשפחות המתקיימים בסופי שבוע.. בנוסף, העמותה מפעילה בשיתוף משרד החינוך את פרויקט הטיול המשלב המאפשר לילדים ובני נוער עם מוגבלות פיזית לקחת חלק בטיולים של בית הספר.
***ג'יפים** - טיולי שטח ברחבי הארץ לבעלי רכבי שטח עם וללא מוגבלות

מועדון אתגרים הגדול ביותר הוא "בית שניאור - מרכז אתגרים" ע"ש שניאור חשין הממוקם בסמוך לאיצטדיון האתלטיקה הדר יוסף. בית שניאור משמש לפעילויות ספורט, תרבות וחברה של העמותה ובנוסף נערכים בו אירועים, הרצאות והכשרות. הבית נתרם ע"י משפחת חשין להנצחת בנם שניאור שנהרג בשנת 2010 בתאונת פגע וברח בעת אימון אופניים.

## פעילות אתגרים במלחמת חרבות ברזל
מיד אחרי פרוץ מלחמת חרבות ברזל העמותה נרתמה לסייע לקהילות המפונים ובעיקר מפוני שדרות והעוטף ששהו במלונות ים המלח ולפצועי המלחמה בגוף ובנפש.

הפעילות לפצועי המלחמה כוללת פתיחת קבוצות ייעודיות עבורם בענפי ספורט שונים. כמו כן מקיימת העמותה עבורם קורסי סקי מים וקורסי כוכב ראשון בצלילה. בנוסף, העמותה מפעילה בשיתוף משרד הביטחון וביטוח לאומי תוכניות המיועדות למתמודדי פוסט טראומה הכוללות פעילות תהליכית במגוון ענפי ספורט אתגרי.

אתגרים למען תושבי שדרות והעוטף - מתחילת המלחמה העמותה קיימה מאות פעילויות לקהילות המפונים מהדרום ומהצפון בענפי ספורט שונים בכל רחבי הארץ, ובעיקר במלונות ים המלח, אליהם פונו תושבי שדרות והעוטף. עם שובם של תושבי שדרות והעוטף לביתם, העמותה מלווה אותם ומקיימת פעילויות הן במסגרות החינוך והן לבוגרים עם מוגבלות תושבי האזור. בשנת 2026 יחנך מועדון אתגרים בשדרות.

## תוכניות מיוחדות
***תוכניות בשיתוף משרד החינוך לחינוך המיוחד** - עמותת אתגרים היא הזכיין של משרד החינוך בתוכניות ספורט אתגרי במסגרות החינוך במיוחד בארץ בתחומי פארקי חבלים ואופניים. אתגרים בשיתוף משרד החינוך פעילה במעל ל-200 מוסדות חינוך מיוחד בכל רחבי הארץ בדגש על הפריפריה.
***הספינה שטה** - תוכנית בשיתוף משרד הביטחון המיועדת לנפגעי פוסט טראומה מהשירות צבאי בה לומדים המשתתפים להשיט ולתפעל יאכטות ויוצאים להפלגות ארוכות בים הפתוח
***אתגרים לחיים** - תוכנית בשיתוף משרד הבריאות המיועדת למתמודדי נפש הזכאים לסל שיקום. התוכנית פועלת בכל רחבי הארץ ובמגוון ענפי ספורט.
***נפש אחת** - תוכנית בשיתוף משרד הביטחון המיועדות לנפגעי פוסט טראומה
***הטיול המשלב** - תוכנית בשיתוף משרד החינוך המאפשרת לכל ילד עם מגבלה פיזית להשתתף בטיולי הטבע עם בני כיתתו באמצעות הגילגולון - כסא נייד לטיולים הנישא בעזרת מתנדבים ומאפשר טיולים גם במסלולים לא מונגשים

## אירועים שנתיים
***מירוץ שניאור לכבודו של שניאור חשין**- מירוץ המשלב את כל קבוצות הריצה של אתגרים מכל רחבי הארץ ונערך מדי שנה בפארק הירקון.
***משט מפרשים של תקווה** - משט עממי ותחרותי במגוון כלי סוגי כלי שיט (מפרש וקייאקים), לשייטים עם וללא מוגבלות.
***משט רוסו** - משט לזכרו של אמיר רוסו ז"ל, חבר אתגרים ומוסיקאי אשר נהרג בשנת 2002 בעת משט של העמותה באיי יוון. המשט מתקיים מדי שנה בחיפה בהשתתפות שייטים עם וללא מוגבלות ובני משפחתו
***מחנה קיץ** – מחנה קיץ המיועד ללמעלה מ-1,000 ילדים עם מוגבלות המתקיים במהלך הקיץ וכולל חווית לינה בשטח, פארקי חבלים, רכיבת אופניים ומגוון פעילויות נוספות ומעשירות.
***הדלקת חנוכיה מתחת למים** - מדי שנה מקיימת העמותה אירוע הדלקת חנוכיה מתחת למים באילת בהשתתפות כ-150 צוללים עם וללא מוגבלות

## פרסים והוקרות
*העמותה זכתה בפרס יגאל אלון לשנת תשס"ג.
*ציון לשבח של קרן שלם, 2001
*אות הוקרה של **המועצה הארצית לפיתוח חברתי**, 2002
*פרס **מרכז אדלר** של אוניברסיטת תל אביב, 2003
***אות החסד** מטעם בית איזי שפירא וקרן טראמפ, 2003
***פרס יזם השנה** של חברת ארנסט אנד יאנג, 2005
*פרס **מוביל חדשנות חברתית**, 2006, על ידי הפורום הכלכלי העולמי בדאבוס שווייץ, ועיתון גלובס.
***אות וינגייט** לקידום הספורט, 2010.
*ב-9 באוגוסט 2010 קיבלה העמותה את אות הנשיא למתנדב המוענק על ידי נשיא המדינה. זהו אות יוקרתי המוענק אחת לשנה, למתנדבים יוצאי דופן בחברה הישראלית.
*ב-2012 זכתה עמותת אתגרים, יחד עם עמותת אלנוהוד, ב**פרס טבע למצוינות בחינוך** ע"ש אלי הורוביץ, 2011
* תואר דוקטור לשם כבוד מאוניברסיטת בר-אילן, 2018

## קישורים חיצוניים

* 

*
* הדף של עמותת אתגרים באתר של יואל שרון
* '''דרוש רץ עם נשמה''', סרטו של הבמאי אביב הורביץ, על קבוצת הריצה של עמותת אתגרים בתל אביב
* **[https://13news.co.il/item/news/domestic/ntr-997413/ אור באפלה]**, כתבה בערוץ 13 מאת סמדר פרי. הכתבה מספרת על דרור כרמלי, איש היי-טק לשעבר שהתעוור, והפך למעסה בקליניקה המופעלת בידי מעסים עיוורים בלבד. כרמלי מתאמן בקבוצת הריצה של עמותת אתגרים.
* 
* 

## הערות שוליים

קטגוריה:ישראל: עמותות
קטגוריה:ישראל: ארגונים חברתיים
קטגוריה:ישראל: ספורט נכים
קטגוריה:נכות: מוסדות בישראל
קטגוריה:זוכי פרס יגאל אלון
קטגוריה:מעוטרי אות הנשיא להתנדבות
קטגוריה:מקבלי תואר דוקטור לשם כבוד מאוניברסיטת בר-אילן